Document ID: 32008D0046

A BIZOTTSÁG HATÁROZATA
(2007. december 14.)
az 58/2003/EK tanácsi rendelet alkalmazásában a kutatás területén az „Emberek”, a „Kapacitások” és az „Együttműködés” közösségi egyedi programok egyes területeinek igazgatásával megbízott Kutatási Végrehajtó Ügynökség létrehozásáról
(EGT-vonatkozású szöveg)
(2008/46/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
mivel:
(1)
Az 58/2003/EK rendelet felhatalmazza a Bizottságot, hogy a rendeletben megállapított alapszabállyal összhangban végrehajtó hivatalokat hozzon létre, és ezeket egy vagy több közösségi program vonatkozásában bizonyos igazgatási feladatokkal megbízza.
(2)
A Bizottság azért jogosult végrehajtó hivatalokat létrehozni, hogy elsődleges, külső szervre át nem ruházható tevékenységére és feladatkörére összpontosíthasson, miközben megtartja a szóban forgó végrehajtó hivatalok tevékenysége feletti ellenőrzést és azért viseli a végső felelősséget.
(3)
Az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007-2013) szóló, 2006. december 18-i 1982/2006/EK európai parlamenti és tanácsi határozat (2) alapján, az „Emberek”, a „Kapacitások” és az „Együttműködés” egyedi program keretében olyan kutatási, technológiafejlesztési és demonstrációs projekteket kell megvalósítani, amelyekhez nem társul politikai döntéshozatal, de amelyek teljes időtartamuk alatt nagyfokú műszaki és pénzügyi szakértelmet igényelnek.
(4)
A hetedik keretprogram több évre szóló támogatási megállapodások megkötésével jár, és még 2014-ben is jelentős számban fognak hatályba lépni olyan megállapodások, amelyek 2017-ig és azt követően is igazgatási feladatok ellátását vonják maguk után.
(5)
A programok végrehajtásával összefüggő feladatok végrehajtó hivatalra történő átruházásakor egyértelműen külön kell választani egyfelől a programozást, amelyet a Bizottság végez, másfelől a projektvégrehajtást, amellyel összefüggésben a végrehajtó hivatal kap megbízást.
(6)
Az „Emberek” egyedi program, valamint a „Kapacitások” egyedi program „A kkv-k javára végzett kutatás” elnevezésű része olyan projektek végrehajtását tartalmazza, amelyekkel összefüggésben nagy számban kell kisebb műveleteket végezni.
(7)
Az „Együttműködés” egyedi program „Biztonság” és „Világűr” témája olyan új terület, amelyen a Bizottság nem rendelkezik jelentős saját szakértelemmel, és amelynek keretében a végrehajtó hivatal kísérleti jelleggel összetettebb, együttműködésen alapuló kutatási projektek igazgatását is magára vállalhatja.
(8)
A végrehajtó hivatal intézménye arra is alkalmas, hogy a keretprogram egyéb területeire kiterjedően is nyújtson központi ügyviteli és logisztikai támogatást.
(9)
Kívánatos, hogy a hivatal a működési költségvetését a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendelettel összhangban hajtsa végre (3).
(10)
Az ebből a célból elvégzett költség-haszon elemzés azt mutatta, hogy egy kutatással foglalkozó végrehajtó hivatal létrehozása mind pénzügyi, mind egyéb szempontból előnyökkel járna.
(11)
Az e határozatban előírt rendelkezések összhangban vannak a Végrehajtó Hivatalok Bizottsága véleményével,
A KÖVETKEZŐKÉPPEN HATÁROZOTT:
1. cikk
A hivatal létrehozása
(1) A Bizottság végrehajtó hivatalt hoz létre a kutatás területén folytatott közösségi tevékenység igazgatására; a hivatal alapszabályát az 58/2003/EK tanácsi rendelet állapítja meg.
(2) A hivatal elnevezése: „Kutatási Végrehajtó Ügynökség” (a továbbiakban: ügynökség).
2. cikk
Székhely
Az ügynökség székhelye Brüsszel.
3. cikk
Működési idő
Az ügynökség a 2008. január 1-től2017. december 31-ig terjedő időszakra jön létre.
4. cikk
Célkitűzés és feladatok
(1) Az Európai Közösség kutatási, technológiafejlesztési és demonstrációs tevékenységekre vonatkozó, az 1982/2006/EK határozattal létrehozott hetedik keretprogramja (2007-2013) (a továbbiakban: keretprogram) keretében az ügynökség:
a)
a 2006/973/EK tanácsi határozat (4) és a Bizottság által elfogadott munkaprogram alapján, az „Emberek” egyedi program egyes területeinek végrehajtásával összefüggésben igazgatja konkrét projektek élettartamának egyes szakaszait, gondoskodik az ezzel kapcsolatban szükségessé váló ellenőrzések elvégzéséről, és a Bizottságtól kapott felhatalmazásnak megfelelő körben mindezekkel kapcsolatban döntéseket hoz;
b)
a 2006/974/EK tanácsi határozat (5) és a Bizottság által elfogadott munkaprogram alapján, a „Kapacitások” egyedi program „A kkv-k javára végzett kutatás” elnevezésű részéhez kapcsolódó rendszerek végrehajtásával összefüggésben igazgatja konkrét projektek élettartamának egyes szakaszait, gondoskodik az ezzel kapcsolatban szükségessé váló ellenőrzések elvégzéséről, és a Bizottságtól kapott felhatalmazásnak megfelelő körben mindezekkel kapcsolatban döntéseket hoz;
c)
a 2006/971/EK tanácsi határozat (6) és a Bizottság által elfogadott munkaprogram alapján, az „Együttműködés” egyedi program „Világűr” és „Biztonság” témái egyes területeinek végrehajtásával összefüggésben igazgatja konkrét projektek élettartamának egyes szakaszait, gondoskodik az ezzel kapcsolatban szükségessé váló ellenőrzések elvégzéséről, és a Bizottságtól kapott felhatalmazásnak megfelelő körben mindezekkel kapcsolatban döntéseket hoz;
d)
elfogadja a bevételekkel és a kiadásokkal kapcsolatos, a költségvetés végrehajtását szolgáló jogi aktusokat, továbbá a Bizottságtól kapott felhatalmazásnak megfelelő körben elvégzi a közösségi programok a), b) és c) pontban említett részeinek igazgatásához szükséges, így különösen a támogatások és a szerződések odaítélésével összefüggő műveleteket;
e)
összegyűjti, elemzi és eljuttatja a Bizottsághoz mindazokat az információkat, amelyek a közösségi programok a), b) és c) pontban említett részei végrehajtásának orientálásához szükségesek;
f)
logisztikai és ügyviteli támogatást nyújt az „Együttműködés”, az „Emberek” és a „Kapacitások” egyedi programhoz különösen a pályázati felhívások közzététele, a pályázatok fogadása és értékelése, az értékelők megbízása, az értékelőknek történő kifizetések előkészítése és a pénzügyi életképesség ellenőrzése területén.
(2) Az 58/2003/EK rendelet 24. cikke értelmében létrehozott Végrehajtó Hivatalok Bizottsága véleménye alapján a Bizottság az ügynökséget a keretprogramhoz kapcsolódóan ugyanilyen jellegű feladatok ellátására az (1) bekezdésben felsoroltakon túlmenően is feljogosíthatja.
(3) A jogkör átruházásáról rendelkező bizottsági határozatban részletesen körül kell írni az ügynökségnek átadott valamennyi feladatot, és ezt a határozatot minden olyan alkalommal módosítani kell, amikor a Bizottság az ügynökségnek további feladatokat kíván átadni. A határozatot tájékoztatás céljából meg kell küldeni a Végrehajtó Hivatalok Bizottságának.
5. cikk
Szervezeti felépítés
(1) Az ügynökséget a Bizottság által kinevezett operatív bizottság és igazgató vezeti.
(2) Az operatív bizottság tagjait két évre kell kinevezni.
(3) Az ügynökség igazgatóját négy évre kell kinevezni.
(4) Az operatív bizottsági tagok és az igazgató kinevezése megújítható.
6. cikk
Finanszírozás
Az ügynökség az Európai Unió általános költségvetéséből, a 4. cikk (1) bekezdésében említett programok céljára elkülönített, illetőleg - az adott esetnek megfelelően - a keretprogramnak végrehajtás tekintetében a 4. cikk (2) bekezdése alapján az ügynökségre bízott egyéb részei céljára elkülönített finanszírozási keretekből finanszírozásban részesül.
7. cikk
Felügyelet és beszámolás
Az ügynökség a Bizottság felügyelete alatt működik, és - a jogkör átruházásáról rendelkező jogi aktusban előírt módon és gyakorisággal - köteles rendszeresen beszámolni a felelősségi körébe tartozó programok végrehajtásáról.
8. cikk
A működési költségvetés végrehajtása
Az ügynökség működési költségvetését az 1653/2004/EK rendelet rendelkezései szerint hajtja végre.
Kelt Brüsszelben, 2007. december 14-én.

Labels: 7
4
15
5